Povprečna cena odvoza salonitnih plošč se giblje med 0,15 in 0,30 €/kg azbesta. Vendar bodite pozorni, saj se lahko cena zelo razlikuje že med posameznimi občinami, pooblaščena odlagališča imajo namreč zelo različne cenike. Načeloma se cena povsod določi na osnovi tehtanja, dodatno pa se zaračuna še kilometrina. Če bi želeli prihraniti nekaj denarja in salonitne plošče na pooblaščeno odlagališče odpeljali sami, upoštevajte, da veliko občin ne dovoljuje, da pripeljete azbest na njihovo odlagališče, če v občini nimate bivališča ali kakšnega drugega objekta. Preden se tja odpravite, se je torej o tem priporočljivo pozanimati. Salonitne plošče morajo biti ob dostavi na odlagališče ustrezno označene in ovite s folijo, ki preprečuje prašenje azbestnih vlaken. Prav zaradi tega je včasih enostavneje, če odvoz salonitnih plošč zaupate kar izkušenih ponudnikom.
Salonitne plošče se na odlagališču trajno deponirajo in prekrijejo, kar je edini ustrezen način, kako se jih znebiti. Azbest je namreč izjemno nevaren za naše zdravje, vdihovanje azbestnih vlaken povezujejo tudi s pojavljanjem raka. Kljub temu, da sta proizvodnja in prodaja azbestnih izdelkov v Sloveniji že dolgo prepovedani, se še vedno uporabljajo razni materiali, ki ga vsebujejo. Tudi divjih odlagališč v naravi je ogromno, saj se mnogi odločajo, da se salonitnih plošč raje znebijo »zastonj«, vendar se pri tem ne zavedajo, kako zelo škodujejo naravi in vsem ostalim. Prav zato je izjemnega pomena, da poskrbite za pravilen odvoz tako nevarnih odpadkov. Navsezadnje se tudi predpisane globe za posameznika zaradi puščanja odpadkov v okolju oziroma nenadzorovanega ravnanja z odpadki gibljejo od 100 do 300 €, za pravne osebe pa celo od 10.000 do 30.000 €.